Coenie de Villiers het ’n splinternuwe musieksuite gekomponeer, wat vir die eerste keer in Karoo Suite gehoor gaan word. Skrywer Deon Meyer is saam met De Villiers op die verhoog en is ook verantwoordelik vir die teks. Projeksies van Meyer se fotografie (nóg ’n talent van dié skrywer) word die agtergrondtafereel vir dié multimedia-viering van woord, beeld en musiek. Saam met hulle op die verhoog is Jaconell Mouton (klavier), David Klassen (perkussie) en Mauritz Lotz (kitare).
Die Vlammende Fez is ’n literêre kabaret en kyk na skrywer I.D. du Plessis se lewe en skryfwerk oor die Kaapse Maleier-kultuur, onder regie van Basil Appolis en met o.a. Chris van Niekerk, Loukmaan Adams en ’n Kaapse Maleier-sanggroep. Kom luister na nuutgeskrewe en 300 jaar oue melodieë, vervleg met verse oor die wêreld van die Kaapse Maleiers.
Jemma Kahn bring die internasionaal-suksesvolle We didn’t come to hell for the Croissants na die fees. Ses hoofsondes (die vervelige een is uitgelaat). Ses Suid-Afrikaanse skrywers. Ses stories wat die sondelose verlei en die onsedelike verstom. Dit is ’n rou vertolking van die antieke Japannese storievertelkultuur, kamishibai, in ’n Suid-Afrikaanse konteks. Die oorspronklike tekste, deur verskillende vooraanstaande jong Suid-Afrikaanse skrywers in Engels geskryf, is spesiaal vir die KKNK na Afrikaans vertaal deur Tertius Kapp. Dit is dié werk se Afrikaanse debuut. De Klerk Oelofse sluit by Kahn op die verhoog aan.
Deur die dag bied die Rivierbuurt musiek op twee verhoë – die Coca-Cola-verhoog en die Kango Kombuis-verhoog met alles van bands tot agtergrondmusiek. Om 16:00 skuif die musiek na die Huisgenoot-verhoog, waar gunstelinge én opkomende sterre ’n draai maak, voordat die aandprogram afskop. Golden circle-kaartjies vir die Huisgenoot-verhoog is beskikbaar vir 8, 9, 14 en 15 April. Golden circle-kaartjies bied nie toegang tot die Rivierbuurt nie.